Document ID: 32009D0993

SKLEP KOMISIJE
z dne 17. decembra 2009
o spremembi Odločbe 2006/133/ES o zahtevi, da države članice začasno sprejmejo dodatne ukrepe proti širjenju borove ogorčice Bursaphelenchus xylophilus (Steiner in Buhrer) Nickle et al., na območjih Portugalske, razen območij, kjer je znano, da se ne pojavlja
(notificirano pod dokumentarno številko C(2009) 10046)
(2009/993/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti četrtega stavka člena 16(3) Direktive,
ob upoštevanju naslednjega:
(1)
Portugalska v skladu z Odločbo Komisije 2006/133/ES (2) izvaja načrt izkoreninjenja za preprečevanje širjenja borove ogorčice. Navedena odločba določa, da se embalaži iz občutljivega lesa, vključno z embalažo v obliki škatel, ki so sestavljene iz lesa debeline 6 mm, ne dovoli, da bi zapustila razmejeno območje.
(2)
Vendar pa se lahko odobri izjema od te prepovedi, če les obdela in označi pooblaščeni predelovalni obrat v skladu z Mednarodnim standardom za fitosanitarne ukrepe št. 15 FAO o Smernicah za zakonsko urejanje lesene embalaže v mednarodni trgovini.
(3)
Nekatera podjetja na Portugalskem proizvajajo lesene škatle za vino iz lesa, obdelanega v skladu z navedenimi določbami in opremljenega z rastlinskim potnim listom. Vendar po proizvodnem procesu ni navedena označba, ki potrjuje, da je bila obdelava opravljena. Zato za take lesene škatle za vino navedena izjema ne velja.
(4)
Za odobritev izjeme za take škatle za vino je treba zagotoviti, da so podjetja, ki proizvajajo navedene škatle, pooblaščena za označbo, pod pogojem, da so nadzorovana za zagotovitev skladnosti z veljavnimi določbami. Portugalska je Komisijo obvestila, da je pripravljena pooblastiti in nadzorovati ta podjetja.
(5)
Ukrepi, predvideni s tem sklepom, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJI SKLEP:
Člen 1
Za drugim odstavkom v točki 1 Priloge k Odločbi 2006/133/ES se vstavi naslednji odstavek:
„Pristojni uradni organ lahko pooblasti proizvajalce, da v skladu s Prilogo II k Mednarodnemu standardu za fitosanitarne ukrepe št. 15 FAO označijo lesene škatle za vino, ki jih proizvajajo iz lesa, ki ga obdela pooblaščeni predelovalni obrat v skladu z navedenim standardom in ki je opremljen z rastlinskim potnim listom iz točke (a). Uradni inšpekcijski pregledi pooblaščenih proizvajalcev lesenih škatel za vino se redno izvajajo za zagotovitev, da se za proizvodnjo lesenih škatel za vino uporablja samo tak obdelan les, ki je opremljen z rastlinskim potnim listom iz točke (a), in da se navedeni les lahko izsledi do pooblaščenega predelovalnega obrata.“
Člen 2
Ta sklep se uporablja od 1. januarja 2010.
Člen 3
Ta sklep je naslovljen na države članice.
V Bruslju, 17. decembra 2009

Labels: 18
16
1
6